text: Solrig start på ugen afløses tirsdag af gråvejr og byger
  09 oktober 2017 kl. 05.51
  Mens der mandag bliver solskin mange steder i landet, står resten af ugen i regnbygernes tegn, forudser DMI.
  Det bliver en pæn start på ugen, men fra tirsdag kommer der ustadigt vejr.
  Når man læser overskriften fra Danmarks Meteorologiske Institut (DMI) om den kommende uges vejr, hersker der ikke megen tvivl om, at det er blevet efterår i Danmark.
  Ugen begynder således flot med tørvejr og en del sol mandag, men derefter står den hovedsageligt på gråvejr og byger.
  Janne Hansen, vagthavende meteorolog, DMI: "Mandag får vi sol rigtig mange steder, dog bliver der lidt mere skyet i den sydvestlige del af landet."
  Det fortæller vagthavende meteorolog ved DMI Janne Hansen tidligt mandag morgen.
  - Mandag får vi sol rigtig mange steder, dog bliver der lidt mere skyet i den sydvestlige del af landet, siger hun.
  I løbet af aftenen og natten til tirsdag breder skyerne sig til resten af landet, og der kommer også lidt regn. 
  - Det er overgangen til det mere ustadige vejr, som kommer til at præge vejret i løbet af ugen, siger Janne Hansen.
  Tirsdag bliver en regnvejrsdag med mange skyer og temperaturer på omkring 13 grader. Onsdag ser det ud til, der kommer en kortvarig opklaring, før regnvejret igen tager over.
  Fredagen ser til gengæld ud til at blive hæderlig, da der passerer et højtryk indover, men endnu er det usikkert, om efterårsferiens første weekend bliver solrig eller regnfuld, siger Janne Hansen.
  Dagtemperaturerne i den kommende uge kommer ifølge DMI til at ligge på mellem 10 og 12 grader.
  